Her prøver Kystvakten å senke hvalen - forgjeves
Hvalen som strandet i Hvalsund på Hvaler i Østfold tirsdag, døde tre dager etter at Redningsselskapet hadde slepet den ut på dypere vann. Det ble raskt vedtatt at hvalen skulle senkes i Oslofjorden, der den ble funnet. Kystvakten har siden fredag jobbet med å få senket hvalen utenfor Vallø øst for Tønsberg. Mannskapet festet da trosser med syv tonns grus til dyrets spore, men hvalen flyter fremdeles. – Vi har nå vært inne på land og hentet ytterligere ti tonn grus, så vi håper at dette gjør at hvalen synker, sier nestkommanderende Sigbjørn Vågene på KV Nornen til VG lørdag.Kystvakten har nå jobbet i et døgn med å få senket den 16 meter lange finnhvalen. – Vi prøvde å stikke hull på buken med kniv, men vi har ikke lyktes å komme i gjennom. Når en hval er død oppstår det mange luftrom som gjør det vanskelig å komme igjennom spekklaget, sier Vågene. – Hvordan er det å utføre jobben? – Det er en ganske grisete jobb. Og lukten er fæl. Vi må ha mannskap oppe på hvalen når vi skjærer i den. KV Nornen skal ifølge Vågene være i gang med arbeidet igjen rundt klokken 14.00. – Vi har laget oss en kraftigere kniv. Så håper vi at det vil fungere.Vågene sier at det ikke er aktuelt å sprenge eller skyte på hvalen, som er gjort i lignende tilfeller tidligere. – Vi er nødt til å få senket hvalen her. Om den ikke synker henter vi ti tonn til. Det er 337 meter dypt der hvalen nå ligger og dupper i overflaten. Den er fylt med gass og er derfor blitt blåst noe opp. Man ønsker å få senket den så raskt som mulig da den utgjør en fare for båttrafikken. Ifølge TV2 skal hvalen senkes på et sted i fjorden som ble brukt som dumpingsted som ammunisjon etter krigen.
Siden i går har Kystvakten forsøkt å senke den døde hvalen i Oslofjorden. – Vi har hentet en kraftigere kniv, sier nestkommanderende på KV Nornen.